Teaterbystandsfonds kry 'wonderlike geskenk' van R300 000 | Netwerk24
Deur AJ Opperman 27 Maart 2020 13:43
Die Teaterbystandsfonds (TBF) het onlangs 'n meevaller van R300 000 gekry nadat dit 'n groot inkomste verloor het toe die KKNK weens die Covid-19-pandemie afgelas is.
Die Teaterbystandsfonds (TBF) is in 1964 gestig.
"Dit is 'n godsend," sê die akteur en regisseur Gert van Niekerk, 'n TBF-raadslid.
"Daar was eers paniek, want ons wou nie in hierdie moeilike tye geld uit ons beleggings losmaak nie. En toe gebeur hierdie wonderlike geskenk."
Die TBF, wat behoeftige en bejaarde mense in alle beroepe in die kunste bystaan wat nie meer kan werk nie, het altyd op kunstefeeste 'n stalletjie waar hulle minstens R50 000 insamel.
Die KKNK sou vandeesweek in Oudtshoorn plaasvind.
Die TBF het hierdie geld nou in 'n fonds gestort vir enige begunstigdes wat dalk deur Covid-19 besmet word.
'n Egpaar het die aktrise Lizz Meiring gekontak oor hoe hulle die TBF kan bystaan.
"En ons was baie dankbaar, maar ons het nie hierdie bedrag verwag nie," sê Van Niekerk.
"Dis wonderlik, want hulle (die egpaar) is nie mense wat in die kunste betrokke is nie. Dit gee my nuwe hoop vir die mensdom. Dit wys jou, mense kan goed vir mekaar wees. Ons is baie dankbaar hiervoor."
Die TBF bestaan sedert 1964. Mense wat 'n bydrae wil lewer, kan ook 'n SMS met die letters TBF na 49701 stuur. Met elke SMS skenk jy R30.